1.3.2022
SK
Úradný vestník Európskej únie
C 99/119 Streda 7. júla 2021
a protiraketovej obrany; vyjadruje hlboké znepokojenie nad skončením platnosti zmluvy INF, ktorá vytvorila nové bezpečnostné riziko najmä pre európske krajiny; žiada, aby sa uznali a náležite riešili obavy Európy v oblasti bezpečnosti; vyjadruje poľutovanie nad nedávnymi prípadmi odstúpenia od Zmluvy o otvorenom nebi;
51. opätovne potvrdzuje svoju úplnú podporu záväzku EÚ a jej členských štátov uplatňovať Zmluvu o nešírení jadrových zbraní (NPT) ako základného prvku režimu v oblasti nešírenia jadrových zbraní a odzbrojenia; zdôrazňuje potrebu prijať účinné opatrenia smerujúce k jadrovému odzbrojeniu; opakuje svoje predchádzajúce vyhlásenie, že vo svete bez existencie a šírenia jadrových zbraní sa posilňuje medzinárodný mier a bezpečnosť; naliehavo vyzýva EÚ a NATO, aby sa usilovali o dosiahnutie ambiciózneho programu na zachovanie a posilnenie účinných medzinárodných režimov kontroly zbraní, odzbrojenia a nešírenia zbraní ako základného kameňa globálnej, transatlantickej a európskej bezpečnosti a aby pokračovali v politikách zameraných na pokrok v znižovaní jadrového arzenálu a stanovovaní obmedzení pre nadzvukové riadené strely; vyjadruje znepokojenie nad súčasným vývojom a iniciatívami v Iráne, pokiaľ ide o jeho program obohacovania uránu; opakuje, že naďalej podporuje spoločný komplexný akčný plán (JCPOA) ako najlepší možný prostriedok na získanie uistenia o výlučne mierovom využívaní jadrovej energie Iránu; víta obnovenie rozhovorov a vyzýva všetky strany, aby sa vrátili k plnému súladu;
52. vyzýva EÚ a jej inštitúcie, aby na základe tzv. integrovaného prístupu rozvíjali spoločnú európsku bezpečnostnú a obrannú kultúru, ktorá je v súlade so špecifikami bezpečnostných a obranných politík členských štátov, a tiež strategický prístup v celej oblasti tvorby politík, ktorý by sa mal uplatňovať najmä na rozhodnutia v oblastiach obchodu, riadenia dodávateľského reťazca, rozvojovej spolupráce, infraštruktúry, mobility a digitálnych technológií; vyzdvihuje kľúčovú úlohu, ktorú v tejto súvislosti zohráva Strategický kompas; zdôrazňuje, že inštitúcie EÚ majú dobrú pozíciu na vypracovanie spoločnej reakcie v oblastiach, ako sú hybridné a kybernetické hrozby a boj proti dezinformačným kampaniam; v tejto súvislosti víta strategický balík pre bezpečnostnú úniu z decembra 2020 a vyjadruje presvedčenie, že ide o dobrý prvý krok, po ktorom by mali urýchlene nasledovať ďalšie opatrenia; berie na vedomie návrh smernice NIS 2;
53. zdôrazňuje význam vojenskej mobility z hľadiska zabezpečenia rýchleho pohybu síl v rámci EÚ a mimo nej, čo je dôležité pre účinnú a preventívnu obranu; vyzýva EÚ a jej členské štáty, aby zintenzívnili úsilie o ďalšie znižovanie procedurálnych prekážok vojenskej mobility; víta nezastupiteľnú úlohu EÚ, pokiaľ ide o posilňovanie vojenskej mobility, a požaduje výrazné zvýšenie úsilia na realizáciu tohto projektu, najmä prostredníctvom stálej štruktúrovanej spolupráce (PESCO), ale aj nabádaním členských štátov, aby svoje priemyselné základne podnecovali k navrhovaniu konkurencie­ schopných projektov oprávnených na spolufinancovanie z EÚ; požaduje zvýšenie synergického účinku medzi rozličnými zainteresovanými stranami v EÚ; zdôrazňuje, že podmienkou úspechu vojenskej mobility je nadrezortný prístup zahŕňajúci inštitúcie EÚ, členské štáty a NATO; žiada zvážiť akčný plán zameraný na spoločné záujmy EÚ a NATO v oblasti vojenskej mobility, a to zvýšením ambícií v oblastiach, ako je digitalizácia, kybernetická odolnosť dopravnej infraštruktúry a systémov, a rozšírením možností využívania riešení uplatňujúcich umelú inteligenciu v prospech vojenskej mobility; domnieva sa, že tento projekt je dôkazom pridanej hodnoty spolupráce medzi EÚ a NATO a ukazuje, ako môžu nástroje a právomoci EÚ prispieť ku kolektívnej obrane NATO; víta pridelenie veľkých finančných prostriedkov EÚ na spoločné projekty v oblasti obrany, aj keď pôvodné ambície boli ešte vyššie; pripomína, že 38 zo 46 súčasných projektov stálej štruktúrovanej spolupráce (PESCO) je v súlade s prioritami obranného plánovania NATO, a víta potenciálnu účasť tretích krajín na takýchto projektoch v súlade s ustanoveniami príslušného rozhodnutia Rady;
Cesta k ambicióznemu partnerstvu
54.
plne súhlasí s vyhlásením v nedávnom komuniké NATO, že Európska únia zostáva jedinečným a dôležitým partnerom NATO; v tejto súvislosti opakuje svoje pevné presvedčenie, že vzťahy medzi EÚ a NATO treba pozdvihnúť na skutočnú strategickú úroveň, aby sa dosiahol plný potenciál partnerstva, a to nadviazaním na bezprecedentný pokrok, ktorý sa už podarilo dosiahnuť, s celkovým cieľom budovania skutočného vzťahu medzi týmito organizáciami; požaduje pravidelné mimoriadne samity s účasťou všetkých hláv štátov a predsedov vlád spojencov NATO a členských krajín EÚ s cieľom upevňovať dôveru a porozumenie na najvyšších úrovniach a predkladá svoju dlhodobú víziu, ktorou je Rada pre partnerstvo medzi EÚ a NATO; nabáda okrem toho na diskusiu o vytvorení stálej rady ministrov obrany EÚ, ktorá by mala úzko spolupracovať so zasadnutiami ministrov obrany NATO; zdôrazňuje v tejto súvislosti zásadu inkluzívnosti;